Na temelju članaka 4. i 11. Odluke o Stipendiji Grada Zagreba za izvrsnost (Službeni glasnik Grada Zagreba 11/18),

**gradonačelnik Grada Zagreba**

**raspisuje**

**N A T J E Č A J**

**ZA DODJELU STIPENDIJE GRADA ZAGREBA ZA IZVRSNOST**

**DOKTORANDIMA STUDIJA U GRADU ZAGREBU**

**ZA AKADEMSKU GODINU 2018./2019.**

1. Za akademsku godinu 2018./2019. dodijelit će se najviše 6 Stipendija Grada Zagreba za izvrsnost (u nastavku teksta: Stipendija) doktorandima studija u Gradu Zagrebu.
2. Pravo sudjelovanja na natječaju za dodjelu Stipendije imaju doktorandi studija u Gradu Zagrebu koji ispunjavaju sljedeće opće uvjete:

* da su na preddiplomskom i diplomskom odnosno integriranom studiju ostvarili prosjek ocjena najmanje 4,50 ili da su bili među 10% najuspješnijih studenata diplomskog odnosno integriranog studija, što se dokazuje potvrdom fakulteta;
* da imaju objavljena najmanje tri rada od kojih je najmanje jedan znanstveni rad objavljen u znanstvenom časopisu ili indeksiranom zborniku s konferencije;
* da im studij nije financiran ili je sufinanciran iz drugih izvora manje od 50% visine školarine;
* da imaju prebivalište u Gradu Zagrebu najmanje jednu godinu prije objave natječaja;
* da su državljani Republike Hrvatske.

1. Stipendija se dodjeljuje za 12 mjeseci, računajući od 1. listopada 2018.

Iznos Stipendije utvrđuje se u visini 65% prosječne neto plaće u Gradu Zagrebu za razdoblje I.-VIII. mjesec 2018. godine. Za doktorande koji studiraju u polovici radnog vremena, iznos Stipendije utvrđuje se u visini 32,5% prosječne neto plaće u Gradu Zagrebu za razdoblje I.-VIII. mjesec 2018.

1. Kriteriji za utvrđivanje liste kandidata za dodjelu Stipendije su uspjeh u studiju i znanstveno-istraživački radovi.
2. Natječaj traje 15 dana od dana objave na web stranici Grada Zagreba.

Molbe za dodjelu Stipendije dostavljaju se poštom preporučeno u roku 15 dana od objave natječaja na web stranici Grada Zagreba na adresu: Ured za demografiju, Vodnikova 14, 10000 Zagreb, s naznakom “za Natječaj za dodjelu Stipendije Grada Zagreba za izvrsnost doktorandima” ili se predaju na istoj adresi II. kat, soba broj 202, odnosno u pisarnici, prizemlje.

Molbe se mogu dostaviti na obrascu koji se nalazi u prilogu ovoga natječaja, a može se dobiti i u Uredu za demografiju, Vodnikova 14, Zagreb, II. kat, soba broj 202.

Uz molbu za dodjelu Stipendije Grada Zagreba za izvrsnost potrebno je priložiti:

1) domovnicu (preslika)

2) uvjerenje o prebivalištu, ne starije od dana raspisivanja Natječaja u izvorniku

3) potvrdu o upisu na doktorski studij akademske godine 2018./2019. u izvorniku

4) dokaz da studij nije financiran ili je sufinanciran iz drugih izvora manje od 50% visine školarine (potvrda fakulteta) u izvorniku

5) prijepis ocjena sveučilišnog preddiplomskog i diplomskog odnosno integriranog preddiplomskog i diplomskog studija u izvorniku

6) preslike objavljenih znanstvenih i stručnih radova s dokazom o karakteru rada i impressumom, preslike radova odnosno sažetaka objavljenih na znanstvenim i stručnim konferencijama s programom konferencije i programskim i organizacijskim odborom, dokaz o sudjelovanjima u znanstvenim ili stručnim projektima, sudjelovanjima i nagradama na značajnim natjecanjima, državnim ili međunarodnim priznanjima ili nagradama, rektorovoj nagradi, magisteriju znanosti. Radovi koji nisu dokumentirani neće se razmatrati.

7) životopis.

1. Prijedlog liste kandidata za dodjelu Stipendije Grada Zagreba za izvrsnost doktorandima bit će objavljen na oglasnim pločama područnih ureda Gradske uprave i web stranici Grada Zagreba u roku 60 dana od dana isteka roka za podnošenje molbi.
2. Korisnik Stipendije ne može istodobno biti korisnik neke druge stalne novčane stipendije.
3. Nakon završetka školovanja stipendist je obvezan zaposliti se i raditi na području Grada Zagreba odnosno na području Republike Hrvatske uz suglasnost davatelja Stipendije, najmanje onoliko vremena koliko je primao Stipendiju.

Stipendist je dužan vratiti primljeni iznos stipendije ako bez opravdanog razloga ne prihvati ponuđeno zaposlenje, jednostrano raskine radni odnos prije isteka roka u kojem je dužan raditi ili u roku ne dostavi podatke o tijeku školovanja i o zaposlenju.